कबीर सिंह
कबीर सिंह 2019 की एक भारतीय हिन्दी रोमांटिक-ड्रामा फ़िल्म है, जो संदीप वंगा द्वारा लिखित तथा निर्देशित है। यह वंगा की ही तेलुगू फ़िल्म, अर्जुन रेड्डी (2017) का रीमेक है। टी-सीरीज़ तथा सिने1 स्टूडियोज द्वारा निर्मित इस फ़िल्म में शाहिद कपूर तथा कियारा आडवाणी ने मुख्य भूमिकाएं निभाई हैं। फ़िल्म की कहानी कपूर अभिनीत शीर्षक चरित्र, कबीर सिंह नामक एक शराबी चिकित्सक के इर्द गिर्द घूमती है, जो तब स्वविध्वंसक राह चुन लेता है, जब उसकी प्रेमिका का बलपूर्वक किसी और से विवाह करवा दिया जाता है। कबीर सिंह की प्रिंसिपल फोटोग्राफी अक्टूबर 2018 में शुरू हुई थी, जो मार्च 2019 तक चली। फिल्म को 21 जून 2019 को रिलीज़ किया गया, और इसे आलोचकों से मिली जुली समीक्षा मिली। इसके बावजूद, अपने प्रदर्शन के पहले ही दिन इसने शाहिद कपूर की किसी भी पिछली फिल्म के मुकाबले सबसे अधिक कलेक्शन दर्ज किया। फ़िल्म अपनी रिलीज के पहले सप्ताह के भीतर ही 120 करोड़ से अधिक की कमाई करने में सफल रही, और 2019 की छठी सबसे ज्यादा कमाई करने वाली बॉलीवुड फिल्म बन गई।